DA Den Europæiske Unions Tidende C 37/28

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 37/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»FABA DE LOURENZÁ«

EF-Nr.: ES-PGI-005-0480-05.07.2005

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural del Ministerio de Medio Ambiente, y Medio Rural y Marino. España Adresse: Paseo Infanta Isabel, 1 E-28071 Madrid Tlf. (34) 913 47 53 94 Fax (34) 913 47 54 10 E-mail: sgcaae@mapa.es

2. Ansøgende sammenslutning:

Navn: Asociación Cosecheros Asociados de Faba (COAFA) y otros Adresse: Masma — Mondoñedo (Lugo) Tlf. (34) 982 12 10 06 Fax (34) 982 12 15 52 E-mail: — Sammensætning: Producenter/forarbejdningsvirksomheder ( x ) Andet ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Produktets navn: »Faba de Lourenzá«

4.2. Beskrivelse: Produktet omfattet af BGB'en »Faba de Lourenzá« er bælgede bønner (»fabas«) af bønne- eller bælgfrugtfamilien (fabaceae eller leguminosae) af arten »Phaseolus vulgaris L.«. Det drejer sig mere specifikt om en lokal sort, der går under navnet »Faba Galaica«. Bønnerne er sunde, hele, rene og bestemt til konsum.

Genetisk set tilhører »Faba Galaica« den fra Andesbjergene stammende gengruppe af sorten »Phaseolus vulgaris«. Typemæssigt hører den ind under den internationale handelsklasse »Favada«.

Bønnefrøene har følgende karakteristika:

pletfri og ensartet hvide

meget store (80-120 g/100 frø)

19-26 mm lange, 9-11 mm brede og 7-8 mm tykke

nyreformede, aflange og halvflade

vandindhold 14-17 %.

»Faba Galaica« har en række kvalitetsmæssige egenskaber, der adskiller disse bønner fra andre bønner, og som gør dem meget efterspurgte af forbrugerne. Det skyldes bønnernes exceptionelle kulinariske egenskaber: tynde hinder (8-10 % af bønnernes masse), høj vandabsorberingsevne (over 100 %) og gode kogeegenskaber — bønnerne koger ikke ud, har en behagelig blød, ikke-grynet konsistens i kernen, der er omgivet af næsten lige så bløde hinder.

4.3. Geografisk område: Bønnerne dyrkes og pakkes i kystområdet i provinsen Lugo i et naturområde, der hedder A Mariña Luguesa, der er opdelt i tre administrative områder: A Mariña Occidental, A Mariña Central og A Mariña Oriental, der består af kommunerne Alfoz, Barreiros, Burela, Cervo, Foz, Lourenzá, Mondoñedo, Ourol, Pontenova (A), Ribadeo, Trabada, Valadouro (O), Vicedo (O), Viveiro og Xove.

I dette område er bjergene adskilt af en række nordsydgående dale med et tykt lag af frugtbar, veldrænet jord af middeltekstur og med et klima, der er kraftigt påvirket af topografien og havets nærhed.

4.4. Bevis for oprindelse: Produktets sporbarhed sikres ved, at produktet identificeres i hvert produktions- og afsætningsled.

For at sikre, at kravene i varespecifikationen er opfyldt, fører kontrolorganet et register over dyrkningsarealer og et register over lager- og emballeringsfaciliteter. Disse registre ajourføres løbende.

Kun bønner, som dyrkes på de arealer og af de producenter, der er opført i de relevante registre, kan omfattes af BGB'en »Faba de Lourenzá«, idet bønnerne endvidere skal opfylde kravene i varespecifikationen og gennemførelsesbestemmelserne og have de for denne type bønner karakteristiske egenskaber.

Tilsvarende er det kun bønner, der er behandlet og/eller emballeret på de faciliteter, der er opført i det relevante register, som kan opnå BGB'en »Faba de Lourenzá«.

Alle fysiske eller juridiske personer, der ejer goder opført i registrene, og dyrkningsarealer, lagre og produktionsfaciliteter, er underkastet kontrolorganets kontrol af, at produkter, der har opnået BGB'en »Faba de Lourenzá« opfylder kravene i varespecifikationen og gennemførelsesbestemmelserne.

De registrerede personer er forpligtet til at oplyse, hvor stor en mængde »Faba de Lourenzá« med BGB de reelt har produceret og afsat, i dertil oprettede registre. Kontrolorganet kontrollerer, om de mængder, som emballeringsvirksomhederne har afsat, stemmer overens med de mængder, som landbrugerne har leveret til dem, og at landbrugernes produktion svarer til dyrkningsudbyttet på de registrerede arealer.

Hele produktionen afsættes emballeret, og hver emballage skal være forsynet med en nummereret BGB-etiket.

4.5. Fremstillingsmetode: Kun udbælgede bønner af arten »Phaseolus vulgaris L.« af den lokale sort »Faba Galaica«, der stammer fra certificeret frø, kontrolleret genanvendelse af frø fra egen bedrift eller frø fra andre dyrkningsarealer, der er opført i kontrolorganets registre, kan opnå BGB'en »Faba de Lourenzá«.

For at forberede jorden til såning og gøre den så god som mulig pløjes, harves og fræses den to til tre gange på hver led, samtidig med at den tilføres den fornødne mængde gødning. Det skal understreges, at der fortsat den dag i dag stor udstrækning anvendes gødning fra lokale landbrugsbedrifter. Tilsåning foregår i maj og juni i en dybde af 2-5 cm.

Ved dyrkning af »Faba Galaica« (stangbønner) skal dyrkningsarealet udstyres med plantestokke, så planterne kan udvikle sig korrekt. Støttestrukturen laves forskelligt alt efter dyrkningsmetode:

monokultur: pæle af træ eller andet materiale, der forbindes med opstrammet ståltråd eller tovværk. Mellem pælene trækkes der snore eller fastgøres net

blandingskultur majs/bønner: majsen fungerer som plantestok.

Potentielle skadegørere og/eller sygdomme bekæmpes således:

desinfektion af strukturer og jord før tilsåning af arealer, hvor der tidligere er konstateret spindemider

fjernelse af ukrudt og rester af tidligere afgrøder

overvågning af afgrøderne i de første udviklingsfaser

passende beplantningstæthed, så der kommer nok luft til planterne

anvendelse af sundt frø med god spireevne

opretholdelse af det fornødne gødnings- og kalkindhold i jorden for at undgå for højt kvælstofindhold

forebyggelse af vandophobning og jordkomprimering

ikke for dyb såning

sædskifte for at forhindre spredning af sygdomme, der er vanskelige at bekæmpe

ikke alt for tidlig såning.

Hvis det er nødvendigt at behandle dyrkningarealet, iagttages følgende generelle bestemmelser:

mindst mulig behandling og altid under overholdelse af den dosis, som producenten anbefaler

aldrig mere end to behandlinger med samme produkt (samtidig eller efter hinanden) uden at iagttage de tekniske anbefalinger

iagttagelse af tilbageholdelsestiden mellem behandling og høst.

Dyrkningsarealerne vandes ofte og jævnt, men med små mængder vand for at undgå vandophobning i jorden. Under alle omstændigheder skal vanding foregå således, at sundhedsrisikoen for planterne reduceres mest muligt.

Bønnerne fra slutningen af august til slutningen af november. De høstes, når bælgene er tørre. Høsten kan foregå manuelt, ved at bælgene plukkes én for én, mens planterne fortsat står i jorden, eller ved at planterne rykkes op, og transporteres til et passende sted, hvor al viderebehandling så foregår. Derefter udbælges bønnerne manuelt eller ved hjælp af en maskine.

Bønnerne oplagres og opbevares i kølige og tørre rum, der opfylder gældende hygiejne- og sundhedsbetingelser.

Inden emballering vaskes, sies og sorteres bønnerne. Derpå anbringes de mindst 48 timer i fryserum ved en temperatur på mindst – 20 °C for at bekæmpe snudebiller. Produktet gennemgår ingen holdbarhedsforlængende kemisk behandling.

De bønner, der afsættes, er af klasse »ekstra« eller klasse »I«, jf. kvalitetsnormerne for bælgfrugter godkendt ved Orden af 16. november 1983 (BOE (den spanske statstidende) nr. 275 af 17. november). Emballagerne skal være nye og rene og være fremstillet af et passende materiale, så der kommer tilstrækkeligt med luft til produktet, og produktet kan opbevares og transporteres korrekt. Generelt har bønnepakkerne et indhold på 0,5 kg eller 1 kg.

4.6. Tilknytning: Dyrkningen af bønner spiller en stor rolle i dette område, hvilket bevidnes af en lang række bibliografiske oplysninger i diverse værker såsom »Descripción económica del Reyno de Galicia« (Lucas Labrada, 1804); »Historia fin de siglo. Descripción geográfica e historia de la provincia de Lugo« (Antonio Correa Fernández, 1900) og »Geografía del Reino de Galicia« (Carreras y Candi, 1936). I det lokale arkiv i Vilanova de Lourenzá findes oplysninger om det ugentlige marked og det store månedlige marked (»feria«), der bekræfter denne afgrødes betydning for området. I begyndelsen af 1960'erne øgedes bønneproduktionen markant i La Mariña Luguesa-området, især i kommunen Vilanova de Lourenzá, og betegnelsen »Fabas de Lourenzá« kan føres tilbage til dengang, hvor den begyndte at blive brugt i diverse gastronomiske guidebøger. Denne afgrødes vigtighed og popularitet i området har medført, at der siden 1991 hvert år i den første weekend i oktober er blevet afholdt »Festa da faba de Lourenzá«, som Xunta de Galicia (den regionale regering i Galicien) betragter som en turistattraktion.

De dale, hvori dyrkningen af »Faba de Lourenzá« foregår, har et optimalt naturmiljø for dyrkning af bønner generelt, men især for dyrkning af bønner af sorten »Faba Galaica«. Dalene består af et tykt lag af frugtbar, veldrænet jord af middeltekstur (mellemsvær lerjord), og klimaet er særdeles gunstigt med fugtige og ikke for varme somre (i Lourenzá er gennemsnitstemperaturen 13,6 °C i maj og 17,0 °C i september) og med små temperaturforskelle mellem nat og dag og fra dag til dag. Disse forhold har afgørende betydning for produktets kvalitet og gør, at man opnår et produkt, der har skinnende bløde frø med tynd hinde og behagelig tekstur og smag, hvilket bevirker, at produktet er meget eftertragtet af forbrugerne og opnår højere markedspris end bønner af anden oprindelse.

Endvidere drejer det sig om en lokal sort, som har været dyrket i A Mariña Luguesa siden tidernes morgen, og hvor landbrugerne har udvalgt de bedste frø fra hver høst. Eftersom de lokale landbrugere gennem tiderne har bevaret og udvalgt de bedste planter, samtidig med at de har tilpasset produktionsmetoderne til de lokale forhold, har man opnået et produkt, der er uløseligt forbundet med det naturlige miljø i området, og som har fantastisk gode organoleptiske egenskaber.

Den tætte forbindelse mellem sorten »Faba Galaica« og det afgrænsede produktionsområde fremgår af en undersøgelse foretaget af Consejo Superior de Investigaciones Científicas, CSIC (det øverste råd for videnskabelige undersøgelser), hvori det konkluderes, at denne sort, hvad angår frøenes handelskvalitet (især bønnernes ringe hindetykkelse og vandabsorberingsevne), giver et meget bedre resultat, når den dyrkes i det afgrænsede produktionsområde end i andre bønneproducerende andre nærliggende områder.

4.7. Kontrolinstans:

Navn: Instituto Galego da Calidade Alimentaria (Ingacal) Adresse: Rúa Fonte dos Concheiros 11, bajo E-15703 Santiago de Compostela Tlf. (34) 981 54 00 55 Fax (34) 981 54 00 18 E-mail: sxca.agri@xunta.es

4.8. Mærkning: Bønner, der afsættes under BGB'en »Faba de Lourenzá«, skal efter certificering være forsynet med en etiket med de enkelte producenters/emballeringsvirksomheders mærke og en BGB-etiket med alfanumerisk kode og løbenummer godkendt og udstedt af kontrolorganet, ligesom de skal være forsynet med det officielle symbol for BGB'en »Faba de Lourenzá«.

Både selve etiketten og BGB-etiketten skal være forsynet med angivelsen »Geografisk beskyttet betegnelse »Faba de Lourenzá««.

(1) EUT L 93 af 31.3.2006, s. 12.